Kallid Epp ja Justin, tahtsin teid  tagantjärele tänada selle eest, et käisite K-Nuia raamatukogus siinse rahvaga kohtumas. Kahjuks ruttasite juba varsti edasi Apja, seepärast ei saanud ka pikemast vestlusest asja. Kuulsin hiljem, et olite kurtnud: K-Nuia rahvas ei esitanud üldse küsimusi… Võibolla oligi asi selles, et te kiirustasite. Nii näiteks oli minul palju-palju küsimusi keelel, eriti nende "roheliste raamatute" kohta (Roheliseks kasvamine ja Mina olen ookean). Samas aga: kuna ei tekkinud sellist "julgustavat algust", ei olnud ka minul  pealehakkamist esimesena tõusta ja küsima hakata… pealegi kui sain aru, et rahvas pole reeglina neist roheraamatutest huvitatud. (Epp, kui mäletate, olen seesama naine, kes peale kohtumist raamatumüügi juures teile korraks mainis, et tema arvates on parimad raamatud just nimelt need keskkonnaraamatud…). Olgugi et kohtumine nõnda lühikeseks kujunes, ometi olen rõõmus, et teid mõlemaid nö natuuris näha võisin. Aitäh! Justini eesti keel on armas ja sümpaatne; teie ise olete aga väga tore vestleja ja esineja.  Kunagi ootaksime teid külla väiksemas seltskonnas - ehk raamatukogu ruumides? Usun, et kokku tuleb kindlasti 15-20 inimese ringis, kes oleksid laiemalt huvitatud keskkonnakaitsest, videotest, mis teil sellest alast küllap olemas on… ja paljust muust. Veelkord tänades raamatute eest, mida olete ise kirjutanud ja mida kirjastanud.